خوصي ماريا ليرشوندي

خوصي ؤنطونيو رامون ليرشوندي، تولد ف24 فبراير 1836 ف ؤريو ومات ف8 مارس 1896 فطانجا، معروف كتر بسميت خوصي ماريا ليرشوندي، كان فرايلي فرنشسكاني صبليوني تعلم لعربية وكتب بزاف على داريجا ديال لمغاربا.

 حياتو 
خوصي ماريا ليرشوندي تولد نهار 24 فبراير 1836 ف واحد لمدينة ف لباصك سيمتها ؤريو. لولادا ديالو كانت ف وصط لحرب لكارلية لولا، لي هي حرب أهلية رونات بلاد لباصك بين 1833 و1839. هو ولد ماشي شرعي وباه مامعروفش، علاحساب مامكتوب ف لوتيقة ديال تسمية ديالو. ف1856 دخل ل طريقة لفرنشسكانية، وولا من بعد 3 سنين فرايلي، وموراها ف1862 مشا ل لكنيسة ديال طانجا باش يخدم معا لبيعتة لكاتوليكية ف لمغريب. ف1877، ولا محافظ رسولي (préfet apostolique) حتا مات. بين 1862 و1878، عاش ف تطوان، ودار لمعارف معا ناس لمدينة وتعلم مزيان لعربية.

خوصي ماريا ليرشوندي مدفون ف لكاتدرالية ديال طانجا.

 لخدما ديالو 
خوصي ماريا ليرشوندي كان لموترجم رسمي ديال الصيفارات بين ملوك صبانيا والسلطان لحسن لول، وفنفس الوقت لموترجم بين سلطان لمغريب ولبابا ليون طلطاش. كان صلح وبنا بزاف ديال لكنيسات وديور لبيعتة نصرانية، وحل مدارس ديال لحرفة وفتطوان بنا مدرسة باش يتعلمو الناس الداريجا والصبليونية.

لكتوبا ديالو على لعربية وداريجا مكتوبين بصبليونية، وهوما :

 Rudimentos del Árabe Vulgar que se habla en el Imperio de Marruecos (1872)
 Crestomatía Árabe (1881)
 Vocabulario español-arábico del dialecto de Marruecos (1893)

 مصادر 

تصنيف:زيادة 1836
تصنيف:وفيات 1896
تصنيف:فرايلي نصراني
تصنيف:عالم د لوغات
تصنيف:لمسيحية ف لمغريب
تصنيف:بيوغرافيا د رجال
تصنيف:مقالات فيها مصدر و 3000 بايت
تصنيف:ناس توفاو ف طانجا